
Text rozhodnutia
Súd: Krajský súd Bratislava Spisová značka: 3S/196/2011 Identifikačné číslo súdneho spisu: 1011201661 Dátum vydania rozhodnutia: 24. 04. 2012 Meno a priezvisko sudcu, VSÚ: JUDr. Dáša Filová ECLI: ECLI:SK:KSBA:2012:1011201661.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Dáši Filovej a členov senátu JUDr. Viery Šebestovej a JUDr. Petra Pospecha, v právnej veci žalobcu: Okresná prokuratúra Bratislava I, Kvetná 13, 820 05 Bratislava, proti žalovanému: Mestská časť Bratislava - Staré mesto, Vajanského nábr. 3, 814 21 Bratislava 1, o vyslovenie nesúladu Všeobecne záväzného nariadenia Mestskej časti Bratislava - Staré Mesto č. 11/2010 zo dňa 14.09.2010, takto r o z h o d o l : Napadnuté Všeobecne záväzné nariadenie Mestskej časti Bratislava - Staré Mesto č. 11/2010 zo dňa 14.09.2010 o umiestnení reklamných, propagačných a informačných zariadení na území Mestskej časti Bratislava - Staré Mesto z r u š u j e podľa ust. § 250j ods. 3 O.s.p. a vec v r a c i a žalovanému na ďalšie konanie. Žalobcovi sa náhrada trov konania nepriznáva. o d ô v o d n e n i e : Žalobou doručenou tunajšiemu súdu dňa 11.10.2011 sa žalobca domáhal vyslovenia preskúmania nesúladu Všeobecne záväzného nariadenia Mestskej časti Bratislava - Staré Mesto č. 11/2010 zo dňa 14.09.2010 o umiestnení reklamných, propagačných a informačných zariadení na území Mestskej časti Bratislava - Staré Mesto. Prípisom zo dňa 18.10.2011 bol žalovaný vyzvaný na vyjadrenie sa k žalobe a zároveň mu bola uložená povinnosť v lehote 30 dní zaslať administratívny spis týkajúci sa veci a taktiež aj spis prvostupňového správneho orgánu. Túto povinnosť si žalovaný nesplnil a administratívny spis súdu zaslal nekompletný vo fotokópii. Podľa ustanovenia § 250j ods. 3 O.s.p. súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak bolo rozhodnutie vydané na základe neúčinného právneho predpisu, ak rozhodnutie je nepreskúmateľné pre nezrozumiteľnosť alebo pre nedostatok dôvodov alebo rozhodnutie je nepreskúmateľné pre neúplnosť spisov správneho orgánu alebo z dôvodu, že spisy neboli predložené. Súd zruší rozhodnutie správneho orgánu a konanie zastaví, ak rozhodnutie vydal orgán, ktorý na to nebol podľa zákona oprávnený. Rozsahom a dôvodmi žaloby v týchto prípadoch nie je súd viazaný. Krajský súd v Bratislave ako súd vecne a miestne príslušný na konanie dospel k záveru, že napadnuté rozhodnutie je nepreskúmateľné z dôvodu, že žalovaný nepredložil súdu originálny administratívny spis, a to aj napriek tomu, že na jeho predloženie bol riadne písomne vyzvaný (výzvu prevzal dňa 04.11.2011). Nakoľko súd nemal ku dňu vydania rozhodnutia vo veci predmetný administratívny spis k dispozícii, nebolo možné preskúmať zákonnosť napadnutého rozhodnutia. Preto súdu nezostalo nič iné, ako postupovať podľa § 250j ods. 3 O.s.p. a zrušiť napadnuté rozhodnutie správneho orgánu pre jeho nepreskúmateľnosť a vec vrátiť žalovanému na ďalšie konanie. O náhrade trov konania súd rozhodol podľa § 250k ods. 1 O.s.p. tak, že žalobcovi náhradu trov konania nepriznal. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.) Poučenie: Proti tomuto rozhodnutiu nie je možné podať odvolanie.

